Prezident: "Eng muhim vazifa aholi o`rtasida virus zanjirini uzish hisoblanadi. Buning uchun har bir insonning hayoti uchun kurashish zarur"

Prezident Shavkat Mirziyoev raisligida navbatdagi videoselektor yig`ilishi bo`lib o`tdi.
Xususan, hozirda COVID-19 yuqtirganlar soni 18 ming 700 nafardan oshgani, vaziyat hamon jiddiy bo`lib qolayotgani ta`kidlandi.
- Biz pnevmoniyani davolashda nafaqat o`zimizning shifokorlar, balki videoaloqa orqali xorijdagi etakchi mutaxassislarni konsultasiya berishga jalb qilyapmiz, - dedi Shavkat Mirziyoev. - Hozirgi vaqtda germaniyalik tibbiyot professori yurtimizga kelib, davolash jarayonlarida bevosita ishtirok etmoqda. Bugun Turkiyadan bir guruh professorlar etib keladi. Boshqa davlatlardan ham eng tajribali mutaxassislarni jalb qilish bo`yicha ish olib boryapmiz.
Prezidentimizning qayd etishicha, bugungi kunda eng muhim vazifa aholi o`rtasida virus zanjirini uzish hisoblanadi. Buning uchun karantin talablariga so`zsiz amal qilish, ularning immunitetini mustahkamlash, sog`ligini asrab-avaylash, har bir insonning hayoti uchun kurashish zarur.
Shu munosabat bilan, shuningdek, kasallik yuqtirilishining oldini olish, o`lim holatlarini keskin kamaytirish maqsadida Respublika maxsus komissiyasining amaldagi karantin cheklovlarini uzaytirish taklifiga rozilik bildirildi.
Bunda “Pandemiyaga qarshi kurash – har  birimizning vijdon ishimiz”, “O`zim, oilam, farzandlarim sog`lig`i uchun avvalo o`zim javobgarman”, degan fikrlarni xalqimiz ongiga chuqur singdirish va amaliy hayot mezoniga aylantirish lozimligi ta`kidlandi.
Bugun pandemiyani jilovlashda hokimliklar, sektorlar, sog`liqni saqlash, ichki ishlar idoralari rahbarlari va xodimlari, mahalla faollari, nuroniylar zimmasida juda katta mas`uliyat turibdi. Chunki aholining aksariyati, keksalar, bolalar, xotin-qizlar uyda o`tirishga majbur. Ularning birinchi galdagi hayotiy ehtiyojlarini ta`minlash, tegishli tibbiy va boshqa yordam ko`rsatish aynan ana shu tashkilotlarga va faollarimizga bog`liq.
- Barchamiz hamjihatlikda, chuqur mas`uliyat bilan tizimli ishlasak, bu og`ir sinovlarni albatta engamiz. Yana bir bor takrorlayman, bugungi kundagi eng muhim talab - barchamiz pandemiya sharoitida yashash va ishlashga o`rganishimiz shart, - dedi, jumladan, Prezident Shavkat Mirziyoev.